Vanina Guerillot

Vanina Guerillot (født 3. juli 2002) er en portugisisk alpinist, som representerer klubben Vanoise Ski Academy.  

Under Vinter-OL 2022 i Beijing, ble hun nummer 43 i storslalåm.

Idrettskarriere

Sesongen 2018/19 
Guerillot deltok i sitt første FIS-renn (Entry League FIS) i juli 2018, i slalåm i Tiffindell i Sør-Afrika, der hun kom på fjerdeplass. Hun fikk sin første pallplass i et FIS-renn den 27. juli 2018 samme sted, da hun kom på andreplass i slalåm, bak britiske Reece Bell. Hun deltok i det sørafrikanske mesterskapet i alpint i juli, og kjørte der inn til andreplass i slalåm i juniorklassen og fjerdeplass i seniorklassen. Hun debuterte i Verdenscupen i alpint den 22. desember 2018 i Courchevel i Frankrike, men kvalifiserte seg ikke til andre omgang (30 beste), og fikk dermed ingen plassering i rennet.

Under VM i alpint 2019 i Åre kom hun på 59.-plass i storslalåm og 37.-plass i slalåm. Hun deltok også i Junior-VM i alpint 2019 i Val di Fassa i Italia, og kom der på 38.-plass i slalåm. Hun kjørte ut i storslalåm, super-G og kombinasjonen. I mars deltok hun i det spanske mesterskapet i alpint, og kjørte der ned til 12.-plass i super-G, 20.-plass i storslalåm og femteplass i slalåm.

Sesongen 2019/20 
Hun deltok i alpint under Vinter-OL for ungdom 2020. Der kom hun på 28.-plass i super-G, der Amelie Klopfenstein fra Sveits vant. I den påfølgende kombinasjonsslalåmen kjørte hun ut, og fikk dermed ingen plassering i kombinasjonen. I storslalåm og i slalåm kjørte hun ut. 

I mars 2020 deltok hun i Junior-VM i alpint 2020. Der kom hun på 36.-plass i super-G, 24.-plass i kombinasjonen og 60.-plass i storslalåm.

Referanser

Eksterne lenker 
 
  Profil hos Vinter-OL for ungdom 2020 

Portugisiske alpinister
Deltakere for Portugal under Vinter-OL 2022
Alpinister under Vinter-OL 2022
Deltakere under Vinter-OL for ungdom 2020